DRAMMEN: For to måneder siden var Martin Ødegaard på et fem dagers treningsopphold hos Bayern München.

Denne uken viser 14-åringen seg fram for Manchester United.

Mandag reiste Martin til England sammen med sin far, den tidligere Godset-spilleren Hans Erik Ødegaard. Martin skal trene med flere lag i United, blant annet reservelaget.

– Vi har fått en fantastisk mottakelse. Vi bruker det som en erfaring og knytter kontakter, sier pappa Ødegaard.

Det var også bakgrunnen for besøket i Bayern. Tyskerne vil at Martin skal fortsette skolegangen i Drammen og utvikle seg over tid i Godset før det eventuelt blir aktuelt med en overgang.

LES OGSÅ: Meldinger om ildkule over Sør-Norge

City er interessert

Uniteds byrival Manchester City har også meldt sin interesse.

City samarbeider som kjent med Godset, og ønsker å få Martin over på et treningsopphold så fort som mulig.

– City har kommet på banen, men det er ikke så lett å finne et tidspunkt som passer alle. Martin kan ikke være for mye borte fra skolen heller, sier Ødegaard.

I tillegg er det planer om å besøke ytterligere to europeiske toppklubber i vinter.

Hans Erik Ødegaard vil ikke røpe hvilke.

Den store interessen til tross: Pappa Ødegaard er glassklar på at det ikke er aktuelt for sønnen å flytte utenlands med det første.

– Martin er for ung. Først skal han fullføre ungdomsskolen. Han er ferdig der til sommeren.

Drammens-gutten omtales av mange som landets kanskje største talent.

I år har Martin spilt for SIFs juniorlag og 3. laget i 4. divisjon. Han trente også med A-laget i høst.

LES OGSÅ: Godset gjør alt for å beholde Martin (14)

Dialog med Godset

Om to uker fyller Martin Ødegaard 15 år.

Da kan han skrive proffkontrakt med SIF. Den dialogen er i gang for fullt.

– Vi skal ha en prat når de kommer tilbake fra Manchester, sier sportssjef Jostein Flo.

– Er det aktuelt å gi Martin Ødegaard proffkontrakt?

– Det kan jeg ikke si noe om. Det tar vi med ham først.

– Hvordan ser dere på å ha en 15-åring i A-stallen?

– Vi ser på kvalitet fremfor alder.

– Er dere redd for å miste et så stort talent?

– Vi legger til rette så godt vi kan for utvikling. Så får vi se hvor langt det rekker. Det viktigste nå er at Martin går på skole videre og har en god treningshverdag.

– Burde ikke dere avklart dette allerede?

– Jo, men sånn er det ikke alltid. Han kan uansett ikke skrive proffkontrakt før han er 15.

– Ligger det noe føringer her i forhold til City og samarbeidsavtalen?

– Nei, det gjør det ikke. City er ivrig på unge spillere som alle andre.

LES OGSÅ: Ønsket av Bayern München

God løsning

Hans Erik Ødegaard mener det viktigste er å finne en god løsning i nærmiljøet.

Han håper på en avklaring før jul.

– Det som betyr noe er treningshverdagen, slik at Martin utvikler seg best mulig og trives, sier Ødegaard.

Mjøndalen viser også interesse. Går Martin dit, får han pappa som trener. Hans Erik Ødegaard er i trenerteamet til Vegard Hansen.